FI Euroopan unionin virallinen lehti C 353/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 353/12

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”OBERPFÄLZER KARPFEN”

EY-N:o: DE-PGI-0105-0191-29.07.2010

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi —  Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alkuperään —  Merkintä —  Kansalliset vaatimukset — Muuta (Valvontaelin)

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

Haetut muutokset:

3.1. d) Alkuperätodisteet: Poistetaan ilmaisu ”Oberpfälzer Karpfen kasvatetaan mädistä ruokakalaksi Oberpfalzin lammikoissa”.

3.2. e) Tuotantomenetelmä (Kasvatusmenetelmä): Poistetaan ensimmäinen virke ja korvataan se seuraavalla tekstillä: ”Oberpfälzer Karpfen -karpin kasvatuksen nuoresta kalasta (K2) myytäväksi ruokakalakokoisena (väh. K3) on tapahduttava vähintään yhden kasvatusjakson ajan kolmannen tuotantovuoden huhtikuusta alkaen yksilöidyllä maantieteellisellä alueella.” Perustelu: Aikaisemmassa eritelmässä määriteltiin kattavan alkuperätakuun alkavan mätivaiheessa ja käsittävän kaikki tuotantovaiheet, mikä johtaa kohtuuttomiin ja vaikeasti toteutettavissa oleviin tarkastuksiin. Tätä ei ollut otettu huomioon alkuperäisessä hakemuksessa. Kolmas ja sitä mahdollisesti seuraavat muut kasvatusjaksot kaksikesäisestä nuoresta kalasta (K2) vähintään kolmekesäiseksi ruokakalaksi (väh. K3) ovat Oberpfälzer Karpfen -karpin kasvatuksen ratkaisevat vaiheet. Yleensä syötäväksi tarkoitetut karpit myydään kolmekesäisinä. Kolmannen kasvatusjakson aikana (vaiheesta K2 vaiheeseen K3) paino kasvaa keskimäärin 3,6-kertaisesti. Lihaskudos – eli karpin syötävä osa – kehittyy merkittävästi nimenomaan tästä kasvatusjaksosta alkaen. Lammikoiden laatu, kasvatusmenetelmä ja ruokinta, toisin sanoen eritelmässä määritellyt edellytykset, vaikuttavat tämän jakson ja sitä mahdollisesti seuraavien muiden kasvatusjaksojen aikana ratkaisevasti lihan laatuun ja tyypilliseen makuun.

3.3. g) Valvontaelin: Nimi: Bayerische Landesanstalt für Landwirtschaft Institut für Ernährung und Markt Osoite: Menzinger Straße 54 80638 München DEUTSCHLAND Puhelin — Faksi — Sähköposti: — Nimi: Bayerisches Staatsministerium für Umwelt und Gesundheit Osoite: Rosenkavalierplatz 2 81925 München DEUTSCHLAND Puhelin — Faksi — Sähköposti: — Perustelu: Tuottajien ja väärinkäytösten valvonnasta vastaavan valtiollisen elimen nimi ja osoite on päivitettävä. Viittaus Lacon GmbH -valvontaelimeen on poistettava. Baijerissa toimii nykyisin useampia hyväksyttyjä valvontaelimiä, joista tuottaja voi itse valita haluamansa.

YHTENÄINEN ASIAKIRJA

NEUVOSTON ASETUS (EY) N:o 510/2006

”OBERPFÄLZER KARPFEN”

EY- N:o: DE-PGI-0105-0191-29.07.2010

SMM ( X ) SAN ( )

1. Nimi:

”Oberpfälzer Karpfen”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1. Tuotelaji:

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2. Kuvaus 1 kohdassa nimetystä tuotteesta:

Syötäväksi tarkoitettu karppi elävänä, teurastettuna tai jalostettuna savukalaksi (myös paloiteltuna, kuten fileinä tai paloina) taikka valmistuotteeksi. Yksittäisen elävän kalan vähimmäispaino on 1 000 grammaa, muoto on pitkänomainen. Liha on valkoista, kiinteää, mehevää ja vähärasvaista, ja sen maku on lajille ominainen.

3.3. Raaka-aineet (ainoastaan jalostetut tuotteet):

Jalostettujen tuotteiden on oltava valmistettuja sellaisista Oberpfälzer Karpfen -karpeista, joiden kasvatus nuoresta kalasta (K2) myytäväksi ruokakalakokoisena (väh. K3) on tapahtunut vähintään yhden kasvatusjakson ajan kolmannen tuotantovuoden huhtikuusta alkaen yksilöidyllä maantieteellisellä alueella. K2:lla tarkoitetaan karppeja, jotka ovat jo eläneet lammikossa kaksi kesää, ja K3:lla karppeja, jotka ovat eläneet lammikossa jo kolme kesää (kasvatusjakso).

3.4. Rehu (ainoastaan eläinperäiset tuotteet):

Ruokinnassa käytetään pääasiassa luonnonravintoa (pohjaeliöstöä, eläinplanktonia jne.), jonka lisäksi kaloille annetaan alueen maatalousyrityksistä peräisin olevaa viljaa (lukuun ottamatta maissia).

3.5. Erityiset tuotantovaiheet, joiden on tapahduttava yksilöidyllä maantieteellisellä alueella:

Oberpfälzer Karpfen -karpin kasvatuksen nuoresta kalasta (K2) myytäväksi ruokakalakokoisena (väh. K3) on tapahduttava vähintään kolmannen tuotantovuoden huhtikuussa alkavan kauden ajan yksilöidyllä maantieteellisellä alueella.

3.6. Viipalointia, raastamista, pakkaamista jne. koskevat erityiset säännöt:

—

3.7. Merkintöjä koskevat erityiset säännöt:

—

4. Maantieteellisen alueen tarkka rajaus:

Regierungsbezirk Oberpfalz (Oberpfalzin hallintopiiri)/Baijeri

5. Yhteys maantieteelliseen alueeseen:

5.1. Maantieteellisen alueen erityisyys:

Oberpfälzer Karpfen on perinteinen kalanviljelytuote, jonka historia ulottuu useiden vuosisatojen taakse. Alueen karpinviljely alkoi vuonna 1132 perustetussa Waldsassenin sistersiläisluostarissa. Sen kulta-aika oli 1400-luvulla, ja se elpyi uudelleen 1 900-luvulla. Alalla toimii Oberpfalzissa nykyisin noin 3 000 yritystä, joiden käytössä olevien lammikoiden pinta-ala on noin 10 000 hehtaaria, joten tämä rakenteellisesti heikossa asemassa oleva alue on Saksan merkittävin tuottaja, ja sen talous on paljolti juuri karpinkasvatuksen varassa.

Oberpfalz poikkeaa ilmastollisten ja maantieteellisten erityisolosuhteidensa (sijaintikorkeus, maaperä, veden laatu jne.) vuoksi muista lammikkoviljelyalueista. Lämpötilat ovat suhteellisen alhaisia, ja maaperä on lievästi hapanta.

5.2. Tuotteen erityisyys:

Oberpfälzer Karpfen -karpin liha on valkoista, kiinteää, mehevää ja vähärasvaista, ja sen maku on lajille ominainen. Kuluttajat arvostavat perinteisesti paljon tätä tuotetta.

5.3. Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Suhteellisen alhaiset lämpötilat ja laajaperäiseen viljelyyn soveltuvat ilmasto-olot sekä lievästi hapan maaperä yhdessä luonnonravintoon ja ainoastaan vähäiseen lisärehun käyttöön perustuvan ruokinnan kanssa johtavat kalojen hitaaseen kasvuun, jolloin lihasta tulee tavallisesti vähärasvaista ja kiinteää. Myös ravintoketju ja maaperän ja veden ominaisuudet vaikuttavat lihan laatuun. Näin Oberpfälzer Karpfen -karpin ominaisuudet ovat tiiviissä yhteydessä sen maantieteelliseen alkuperään ja vaikuttavat vuosisataisen lammikkokasvatusperinteen rinnalla tuotteen perinteisesti korkeaan arvostukseen.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Markenblatt, nide 07, 19 helmikuu 2010, osa 7a-bb, s. 2507

http://register.dpma.de/DPMAregister/geo/detail.pdfdownload/11251

(1) EUVL L 93, 31.3.2006, s. 12.